**VII. АНАЛИЗА ЕФЕКАТА ЗАКОНА**

**На кога ће и како ће највероватније утицати решења у овом закону?**

Несреће су један од најзначајнијих проблема у различитим областима сектора транспорта, јер могу да изазову људске жртве, значајан губитак вредности имовине, угрожавање животне средине и поремећаје различитих функција друштва. Грађани и транспортни радници треба да имају на располагању транспортни систем који одговара њиховим очекивањима како у погледу потреба, тако и у погледу безбедности.

Овај закон ће имати директан утицај на субјекте ваздушног и железничког саобраћаја, нарочито на Центар за истраживање несрећа у саобраћају који примењује наведени закон, превозиоце у одређеном виду саобраћаја, регулаторна тела, тако и индиректно на кориснике услуга (путници, шпедитери, роба, пошта). У делу који се односи на истражни поступак у области водног саобраћаја, нису предвиђене измене и допуне.

У пракси, од значаја је решење којим Закон у области ваздушног саобраћаја уводи нови појам „саветник” кога дефинише као лице које држава одреди на основу његових квалификација у циљу помоћи њеног овлашћеног представника током безбедносне истраге, чиме се обезбеђује активна улога представника државе у истрази, што до сада није био случај.

Када је реч о Центру, који је надлежан за обављање стручних послова који се односе на истраживање удеса и озбиљних незгода у ваздушном саобраћају, озбиљних несрећа, осталих несрећа и незгода у железничком саобраћају, врло озбиљних поморских несрећа, озбиљних поморских несрећа, поморских несрећа, поморских незгода, озбиљних пловидбених незгода и пловидбених незгода у водном саобраћају, овим законом се прецизније одређује његова надлежност уношењем измене у члану 7. став 1. тачка 1) подтачка (5) Закона, прописујући да Центар прикупља и анализира све податке који се односе на безбедност ваздушног саобраћаја нарочито у сврху спречавања удеса или озбиљних незгода, уколико те активности не утичу на независност Центра и не подразумевају никакве делатности у погледу регулаторних, административних и питања која се односи на стандардизацију.

Велики значај у пракси имаће и одредба којом се прописује да Центар у области железничког саобраћаја може затражити стручну или техничку помоћ од истражних органа других држава или Европске агенције за железнице (ERA), чиме се обезбеђује целовитији и ефикаснији рад Центра.

Имајући у виду да ће предложена решења детаљно регулисати област истраживања несрећа, очекује се позитиван утицај на друштво јер ће се спровођењем истрага и давањем препорука и смерница учесницима у саобраћају повећати безбедност саобраћаја и смањити могућности несрећа и незгода, а које могу да изазову људске жртве, значајан губитак вредности имовине, угрожавање животне средине и поремећаје различитих функција друштва.

Доношење овог закона омогућиће даље усклађивање са правним тековинама Европске уније, што је стратешки циљ Републике Србије.

**Који су трошкови које ће примена акта изазвати грађанима и привреди?**

Примена овог закона неће изазвати значајне нове трошкове грађанима и привреди, с обзиром да се његовим одредбама постојећа решења не мењају значајно, већ се постојећа унапређују и уређују на јаснији и детаљнији начин.

**Да ли су позитивне последице доношења овг закона такве да оправдавају трошкове које ће он створити?**

С обзиром да ће доношење овог закона прецизније уредити истраживање удеса и озбиљних незгода у ваздушном саобраћају, озбиљних несрећа, осталих несрећа и незгода у железничком саобраћају, надлежност и овлашћења органа за спровођење истраге и поступак истраживања, то свакако оправдава све трошкове које ће овај закон евентуално створити.

**Да ли овај закон стимулише појаву нових привредних субјеката на тржишту и тржишну конкуренцију?**

Прецизираним уређивањем система у области истраживања несрећа значајно ће се подстаћи интересовање домаћих и страних правних и физичких лица за улагања у област саобраћаја јер истраживање несрећа индиректно ствара повољнији амбијент за развој транспортне делатности.

**Да ли су све заинтересоване стране имале прилику да изнесу своје ставове о Нацрту закона?**

Да. У припреми овог закона одржано је више радних састанака у којима су, осим представника Министарства грађевинарства, саобраћаја и инфраструктуре као овлашћеног предлагача, учествовали и давали своје примедбе и сугестије представници Директората цивилног ваздухопловства Републике Србије и Центра за истраживање несрећа у саобраћају. Уједно је Одбор за привреду и финансије Владе донео Закључак којим се прихвата предлог Министарства грађевинарства, саобраћаја и инфраструктуре да није потребно спроводити јавну расправу о Нацрту закона. Такође, истиче се да су у самом поступку израде Нацрта закона, учествовали сви субјекти регулације на које се Закон односи, те коначан текст представља усаглашане ставове свих страна учесника у поступку израде.

**Које ће се мере током примене овог закона предузети да се би се остварило оно што се доношењем овог закона намерава?**

Поред уобичајених мера којима се овај закон извршава, предвиђено је и доношење подзаконског акта.

С тим у вези наводи се доношење следећег подзаконског акта:

* Чланом 18. Предлога закона предвиђа се измена члана 32. Закона и прописује се да Министар ближе прописује начин спровођења поступка истраживања несрећа и незгода у железничком саобраћају које врши Центар.